En abeg da se em eus tremenet kalz a amzer o lenn anezhañ, diouzh an noz hepken pa ne oan ket evit e zougen d'am heul e pep lec'h.  Ul levr talvoudus eo bet evidon pa n'anavezen ket kalz tra war ar sujed. Ur seurt Istor eus ar filozofiezh eo. Anat eo en deus klasket an oberer bezañ eeun, met ar pezh a gomz diwar e benn n'eo ket, ha chomet on nec'het a-wezhioù o klask heuliañ hentoù soñjoù tud  'zo ! Souezhet on bet alies, gant mennozhioù Sartre da skouer, n'eo ket e mod-se e ijinen anezho goude bezañ bet lennet un nebeut levrioù lennegel gantañ en va yaouankiz (La nausée ha Huis-clos, a soñjan), emichañs n'em boa intentet netra d'ar mare-se. Iskis eo peogwir e pegen a-wezhioù ouzh un arguzenn bennak hag nebeut goude ouzh unan kontrol. Ur skiant gwall luziet eo ar prederouriezh a gav din, ha n'eo ket al levr-mañ n'eus troet va soñj. Diamen e kaven traoù 'zo ivez.  Spered an  dastumad eo farsal, skrivañ war un ton skañv : hep se n'em bije ket gellet mont betek fin moarvat. Koulskoude n'on ket bet plijet re gant fent ar skrivagner, ur fent gros, dindan ar gouriz alies, re nebeut lennegel en ur mod. E stil ivez a gaven amsklaer gwezhioù 'zo, ret lenn meur a wezh lod eus ar frazennoù. Ur ster o doa bewezh, met pas diouzh ar c'hentañ sell.  Mat eo teurel ur sell ledan war an danvez. Hogen n'eo ket a-walc'h lenn ur wezh al levr-se evit kompren ar prederouriezh : boued zo  e-barzh, met diaes da ziazezañ. Me soñj din e vije da lenn meur a wezh a-raok tremen da draoù luzietoc'h war sujedoù pisoc'h.